Practica de salto în producţiile de operă: 
de la tradiţie la practicalitate sau vice versa? 


Tatiana Oltean 


REZUMAT - Încă înainte ca opera să devină o tradiție în sine, Monteverdi a rescris 
partitura finalului operei sale L 'Orfeo după premiera absolută. De atunci, compozitorii de 
operă au operat numeroase modificări la partiturile lor, fie ca urmare a ecoului premierei 
în rândul publicului și al criticii, fie cu scopul de a adapta partitura gustului publicului din 
diferite centre culturale europene (Paris, Viena, Veneţia). Dar ce se întâmplă cu partitura 
ulterior morţii compozitorului, din ce motive şi în ce fel se realizează adaptările 
partiturilor de operă pentru producția scenică şi unde se plasează textul muzical în raport 
cu rigorile scenei? Dirijori, regizori şi chiar interpreţi vocali, cu precădere primadone, au 
preluat această tradiţie, perpetuând diverse versiuni ale acestor partituri. Gustul publicului 
evoluează de-a lungul secolelor, şi totuşi aceleaşi şi aceleaşi capodopere constituie baza 
repertoriului de operă, căci opera a fost, este şi rămâne un fenomen cultural şi azi. 
Cercetarea își propune să clasifice şi să analizeze practica „tăieturilor” din partituri de 
operă — un procedeu cu totul inimaginabil, un veritabil sacrilegiu, în repertoriul simfonic 
sau vocal-simfonic — evidențiind, cu exemple relevante, motivațiile diverse ce stau în 
spatele acestora: dificultatea partiturii, adaptarea ei pentru diverse categorii de public, 
adaptarea la diverse spaţii scenice (turnee), reducerea timpului de desfăşurare a 
spectacolului, evitarea momentelor de stagnare a acțiunii — într-un secol al vitezei, sau 
chiar redundanţa textului muzical. Unele „tăieturi” sunt cel puţin inoportune, dar altele 
au pătruns în tradiţia sacră a genului. 

Cuvinte-cheie: operă, tradiţie interpretativă, salto, adaptarea partiturii. 


1. Introducere 


Atunci când sunt scoase la lumină şi puse în scenă partituri de operă inedite din perioada 
barocă, sau chiar clasică şi timpuriu romantică, specialiştii se implică în proces cu un 
sentiment al sacralității, urmărind autenticitatea fiecărui detaliu al manuscrisului, al 
decorurilor şi costumelor, al planului de mise-en-scene, al interpretării vocale şi 

instrumentale cât mai pline de acuratețe stilistică, pe instrumente originale, de epocă, şi 
folosind tehnica vocală a vremii. Sunt întreprinse cercetări teoretice extensive, ca într-o 
reconstituire arheologică, dominate de teroarea de a nu cumva să reinterpreteze eronat 
produsul cu valoare istorică. Partiturile noi şi originale de operă în manuscrise complete 
sunt rare, iar o analiză comparativă a diverse versiuni ale aceleiaşi lucrări, şi mai rare. 
La rândul ei, istoria muzicii şi a spectacolului de operă spune o poveste diferită față de 
obsesia autenticităţii: partiturile de operă erau adeseori modificate față de manuscrisele 
originale, fie pentru a fi adaptate gusturilor de operă locale (vieneze, pariziene, 
venețiene), fie pentru a veni în întâmpinarea capriciilor soliştilor vocali, de multe ori 
nemulțumiți de ariile pe care compozitorul le scrisese sau, în alte cazuri, pentru 
acomodarea unei partituri dintr-o epocă trecută la gustul publicului de mai târziu. 

Un tip specific al acestor modificări ale partiturilor de operă îl constituie practica de 
salto!, atât de naturală şi firească în lumea operei până în ziua de azi, alături de înlocuirea 
unor întregi numere muzicale (în general arii — o practică frecventă din perioada Barocului 
târziu, dar care astăzi nu mai există, partitura fiind considerată „nealterabilă” din acest 
punct de vedere) cu altele, pe care soliştii vocali le considerau mult mai adecvate 
ambitusului şi coloraturii vocilor lor. Aceste arii „înlocuibile”? denotă volatilitatea, de-a 
lungul timpului, a percepţiei asupra textului muzical scris de compozitor, care putea fi 
modificat oricând pentru a servi mai bine nevoilor producţiei scenice. 


2. Clasificarea tipologiilor de salto 


Atunci când se „taie” secţiuni de muzică dintr-o partitură de operă, este nevoie de o atenţie 
deosebită la felul în care cele două margini ale muzicii rămase sunt „cusute” la loc, într-o 


! Termenul provine din limbajul curent al lumii operei şi se referă la „tăieturile” operate în partiturile de operă, 
extinzându-se de la câteva măsuri, la întregi numele muzicale dintr-un act sau o scenă de operă. Din punct de 
vedere grafic, salto se marchează în partitură prin indicaţia „vide” (ital. „gol”), împărțită în silabele „vi-”, notată 
la începutul sa/to-ului, respectiv „-de”, care marchează încheierea acestuia. În alte cazuri, muzicienii (dirijori, 
interpreţi, sau chiar regizori şi regizori tehnici), dar şi inginerii de sunet, în timpul imprimărilor audio de operă, 
marchează salti în partitură doar prin paranteze pătrate şi taie cu creionul portativele muzicale care vor fi 
excluse. 

2 Termenul german Kofferarie (ital. Aria di baule, engl. insertion aria, suitcase aria, interpolated aria, trunk 
aria) a fost în uz de-a lungul întregului secol al XVIII-lea. Primadonele comandau câte o astfel de arie unui 
satisfăcută de ariile compuse pentru ea într-o nouă premieră, ea îi solicita compozitorului înlocuirea acelei arii 
cu o Kofferarie, pe care compozitorul trebuia să o adapteze libretului său, limbii în care era compusă opera, 
conținutului expresiv din noua lucrare şi tonalității. Cf. Curtis, „Suitcase aria”. 

3 Conform muzicologului Curtis Price, practica de salto, ca și cea a ariilor înlocuibile, aparține tradiţiei 
pasticcio-ului, care îşi are originile în Barocul târziu, fiind pentru prima oară teoretizat de J. J. Quantz. Cf. Price, 
„Pasticcio”. 

manieră logică şi organică. Din punct de vedere tehnic, există cel puţin două categorii de 
salto: cele în care se taie efectiv un anumit număr de măsuri — cele verticale — respectiv 
cele care nu împietează asupra continuității discursului muzical, dar îl fac incomplet la 
nivel melodic — cele orizontale — (se „taie” unele replici corale, unele intervenții 
instrumentale sau chiar secţiuni vocal-solistice). Cele din urmă sunt de obicei necesare 
pentru a face interpretarea acelei opere posibilă în teatre de operă mai mici, care nu dispun 
de un aparat vocal-instrumental suficient, sau sunt menite să creeze solistului vocal un 
mic moment de respiro înainte de atacarea unei acute. 

Pe măsură ce compoziţia în genul operei a evoluat de la construcţia în acte, scene şi 
numere muzicale închise, către stilul romantic târziu, wagnerian, al dramelor muzicale 
gândite în manieră durchkomponiert, modificările de acest tip aduse partiturilor de operă 
au devenit şi ele din ce în ce mai anevoios de operat. Dramele muzicale ale lui Wagner 
erau masive, monumentale, şi deci extenuante atât pentru solişti, cât şi pentru ansamblul 
coral, țesătura vocală a acestora ţinându-i aproape permanent în registre incomode şi 
obositoare; mai mult decât atât, segmente de monolog sau duct se extindeau uneori la 
15-17 minute de efort vocal susținut, astfel că interpretarea repertoriului de acest tip 
necesita voci specifice şi rare: rezistente, potente sonor, şi în acelaşi timp flexibile şi 
raffinate — un complex de particularităţi vocale aproape imposibil de întâlnit. În acest 
context, tăieturile în partiturile de operă au devenit aproape vitale, dar aproape imposibil 
de realizat fără să „răneşti” partitura, pericolul cel mai mare fiind întreruperea coerenței 
şi fluidității discursului muzical. Un astfel de exemplu, al unei partituri „rănite”, este 
reducția de pian a dramei muzicale Lohengrin de Richard Wagner, a cărei premieră a fost 
în cele din urmă amânată, timp de mai mulţi ani, la Opera Naţională Română din 
Cluj-Napoca. În imaginea de mai jos se poate observa amploarea tăieturilor din partitura 
corală, în care fiecare agrafă de birou reprezintă un salto extins pe mai multe pagini: 


D1C HARD wan | 


Fig. 1. Salti extinse pe mai multe pagini în partitura corală la Lohengrin de Richard Wagner.“ 


+ Proprietatea Bibliotecii Operei Naţionale Române din Cluj-Napoca. 


Lucrări de muzicologie 38, nr. 2 (2023) 
66 


Tatiana Oltean 
Practica de salto în producțiile de operă: de la tradiție la practicalitate sau vice versa? 


Pe parcursul secolului XX, şi până astăzi, practica de salto a devenit din ce în ce mai 
controversată, dacă nu atât în câmpul cercetării muzicologice, cu atât mai mult între 
împătimiţii genului de operă, pe forumuri şi bloguri online, în cadrul unor dezbateri 
aprinse legate de cazuri celebre de la mari teatre de operă din lume. Multă cerneală a curs, 
în ultimele decenii pe marginea unor astfel de salti, considerate de unii binevenite şi 
inspirate, de alţii, de-a dreptul revoltătoare. Aceste controverse au contribuit, însă, la 
conturarea unei noi tendinţe spre interpretarea integrală a spectacolelor de operă, oricât 
de lungi şi extenuante se dovedesc unele scene sau recitative, inversând tendinţa înapoi 
spre autenticitatea partiturii şi sacrificând tocmai elementul de practicalitate care stătuse 
la baza invenţiei practicii de salto. 

O serie de întrebări fundamentale se nasc în încercarea de a face lumină în practica de 
salto din muzica de operă: Care sunt scopurile, cauzele şi soluțiile avute în vedere când 
se recurge la tăieturi? Cine le „operează” în partituri? Dar mai ales cum ajung acestea să 
se integreze în tradiţia interpretativă operistică? 


3. Scopuri, cauze, soluţii 


In ceea ce privește prima întrebare, legată de scopul acestor salti şi cauzele care stau la 


baza lor, ele pot fi sintetizate (dar nu limitate) în tabelul de mai jos: 


Scopuri 


Cauze/Soluţii 


Exemple 


Reintroducerea în 
circuitul interpretativ a 
titlurilor de operă care 
azi nu mai sunt posibil 
de pus în scenă 


Conţin roluri pentru voci de castrați / 
adaptarea partiturilor la ambitusurile 
tipologiilor de voci existente (soprană, 
mezzosoprană, tenor) 


Opere din Barocul târziu până 
în Romantismul timpuriu, 
descoperite şi reintroduse în 
circuitul de spectacol şi pe 
imprimări integrale CD 


Scurtarea duratei totale a 
spectacolului 


Tipuri specifice de public sau adaptarea 
spectacolului la un profil al publicului mai 
pragmatic față de timpul acordat unui 
spectacol de operă / extragerea de numere 
muzicale din partitură, folosirea naratorului 
etc. 


Spectacole de operă cu funcție 
educativă pentru copii (ex: 
Mozart — Flautul fermecat) 


Limitarea redundanţei 
partiturii (repetări 
„inutile” în discursul 
muzical) 


Elementul banalității; evitarea monotoniei / 
suprimarea de reprize, refrene corale, strofe, 
din arii sau momente corale sau de ansamblu 


Opere din Romantismul 
timpuriu (Rossini, Donizetti) 
etc. 


Creşterea șanselor de 
reprezentare a anumitor 
opere în teatre de operă 
cu efectiv artistic mai 
redus 


Cerinţe speciale ale partiturii (instrumente 
exotice specifice, coruri duble sau triple etc.) 
/ „slalom” între diverse grupuri corale, 
înlocuirea sau suprimarea intervențiilor 
instrumentelor lipsă 


Verdi: La forza del destino, 
Aida, Wagner etc. 

Scopuri Cauze/Soluţii Exemple 


Adaptarea cerinţelor de Condiţii scenice precare sau reduse, Orice titlu de operă 
regie/scenografie la schimbări de tablou rapide cerute de 

tehnologia scenelor mai partitură / suprimarea sau relocarea de 

mici tablouri, scene etc. 


Tabelul 1. Scopuri, cauze, soluţii şi exemple de situaţii ce necesită salto 


3.1. Pragmatismul financiar şi tipologii specifice de public 


Scurtarea duratei estimative a unui spectacol de operă poate fi observată fie în concepte 
de spectacol destinate unor categorii definite de public, cum sunt copiii (adesea în 
producţii adaptate lor, precum Flautul fermecat de W. A. Mozart etc.), fie în producţii de 
operă din cadrul unor turnee artistice, unde impresarul solicită, spre exemplu, 
comprimarea unui spectacol de Don Giovanni de W. A. Mozart la două ore, datorită 
cheltuielilor mari cu închirierea sălilor de spectacol, unde fiecare oră în plus este taxată 
suplimentar. În astfel de cazuri, misiunea realizării versiunii „de turneu” (de obicei tăierea 
integrală a unor numere muzicale sau scene) îi revine dirijorului de spectacol, şi nu 
regizorului (căci versiunea de la premieră a acelui spectacol a fost deja realizată). Aceste 
tăieri generează nesfârșite conflicte şi tensiuni cu soliştii vocali. Niciunul nu doreşte să i 
se taie aria tocmai lui. În cazurile cele mai nefericite, publicului îi este prezentată o 
versiune „ciopârţită” a acelui titlu de operă, care este de cele mai multe ori revoltătoare: 
un sacrilegiu de neimaginat, de neîntâlnit în niciun alt gen muzical. Uneori, desfăşurarea 
acțiunii devine fragmentată şi îşi pierde din coerenţă atunci când întregi numere muzicale 
(arii, recitative, secţiuni corale sau chiar numere de ansamblu) sunt extrase fără milă din 
partitură. 

Chiar şi atunci când spectacole de operă sunt programate „la sediu”, multe dintre 
acestea sunt prezentate în versiuni prescurtate, adaptate la pragmatismul publicului 
modern. Creaţiile wagneriene au fost concepute pentru un public din perioada romantică. 
Timpul curgea diferit. Productii scenice întinse pe cinci ore, oricât de adulat ar fi Wagner 
încă şi azi de către public, nu mai sunt o opţiune în majoritatea teatrelor de operă, cu 
excepţia celui din Bayreuth. Pur şi simplu nu mai e practic, iar mulți spectatori părăsesc 
sala de spectacol după actul al doilea. Astfel, conducerile teatrelor de operă se confruntă 
cu următoarea dilemă: fie să scoată creaţiile lui Wagner din repertoriu, fie să prezinte o 
versiune prescurtată a acestor capodopere, cu riscul de a o „ciopârţi” (aşa cum a fost cazul 
la Opera Naţională Română din Cluj-Napoca, unde premiera de Tannhäuser a fost cât pe 
ce să fie pusă în scenă fără scena 1 din actul 1, dacă dirijorul de spectacol nu ar fi insistat 
pentru reintroducerea ei înainte de premieră). 

Pe de altă parte, atunci când adaptezi un spectacol de operă pentru un public specific, 
cum sunt copiii, tăieturile sunt inevitabile. De obicei, lipsa acelor numere muzicale este 
suplinită de un narator (astăzi numit mediator muzical), care leagă între ele momentele 
muzicale rămase prin intervenții vorbite, sau chiar interacțiuni directe cu copiii, cu funcție 
educativă, direcționându-le atenția spre aspecte specifice ale genului de operă şi 
respectând limitările de timp impuse de orizontul de atenţie al micilor spectatori. 


3.2. Nivelul ridicat de dificultate a partiturii 


O altă cauză a practicii de salto din partiturile de operă o constituie nivelul tehnic ridicat 
al partiturii. Atunci când Mozart a compus celebra arie a lui Don Ottavio, Dalla sua pace, 
în opera sa Don Giovanni, pentru premiera vieneză, a făcut asta doar pentru a oferi o 
alternativă a ariei originale a personajului din partitura versiunii de la Praga, // mio tesoro, 
care era de un nivel tehnic şi expresiv cu totul ieșit din comun pentru tenorul care trebuia 
să o interpreteze la premiera de la Viena. Faptul însuşi că Mozart nu a adăugat-o în 
partitură cu indicaţia ossia (sau vreo altă indicație explicativă), sugerează că astfel de 
lămuriri nu erau neapărat necesare la acea vreme: era deja o tradiţie a timpului ca autorul 
să prezinte teatrului de operă care îi comandase partitura o versiune completă și se 
subînţelegea că aceştia vor selecta în vederea premierei doar acele numere muzicale care 
serveau cel mai bine valențelor tehnice şi interpretative ale soliștilor casei. Partitura nu 
era, deci, destinată interpretării integrale, iar acesta a rămas un fapt al practicii de 
spectacol pentru o bună parte din istoria genului. În mod ironic, Don Giovanni se 
interpretează azi cu ambele arii ale lui Don Ottavio, căci a o exclude pe oricare dintre cele 
două ar fi considerat azi un afront adus muzicii lui Mozart, în condiţiile în care, chiar şi 
așa, partitura este de multe ori interpretată cu o serie de recitative tăiate. În practica vremii, 
tăierile şi înlocuirile erau considerate acceptabile şi obișnuite. Posteritatea, în schimb, a 
inversat această tradiţie prin reverența excesivă faţă de textul muzical al compozitorului, 
păstrând din partitura originală cât mai multă muzică este posibil. 

Un alt salto celebru, devenit tradiție în interpretarea operistică şi datorat dificultății 
partiturii, apare în Trubadurul de Giuseppe Verdi. Aici, cabaletta cu cor bărbătesc a lui 
Manrico, Di quella pira, din finalul actului al treilea, este cunoscută în lumea operei drept 
una dintre cele mai dificile pagini dedicate vocii de tenor din întreaga istorie a genului. 
Mulţi tenori solicită, în consecinţă, dirijorilor de spectacol excluderea întregii strofe întâi 
a ariei (dintre cele două strofe), şi chiar a unor replici solistice din refrenul coral de după 
strofa a doua, care preced celebra replică cu sunet acut (sof? în partitură, dar do? consfințit 


5 Volek, „What did Prague Mean for Mozart?”, 40. 

de tradiția operistică!): faimosul A/]'armi/* Salto-ul este de această dată unul orizontal, 
nicio măsură din textul muzical nu este exclusă, textul muzical lipsă pe care tenorii îl 
exclud în preambulul acestei replici este dublat de linia corală a tenorului 1, iar 
majoritatea spectatorilor nici nu sesizează omisiunea, dar acest salto îi oferă ocazia 
solistului să respire câteva secunde şi să se pregătească pentru acuta finală.” 

Alte tăieturi faimoase apar în Carmen de Georges Bizet (întregul număr coral A dos 
quartos, din actul al treilea), în La traviata de Giuseppe Verdi (cabalettat lui Alfredo, 
O, mio rimorso sau cabaletta lui Giorgio Germont, 1] suol chi dal cor ti cancellò, ambele 
din actul al doilea) etc. Unele salti, mai ales când se eludează numere integrale, sunt tăiate 
„curat”: muzica decurge organic din punct de vedere tonal, chiar și atunci când aceste 
numere lipsesc. Dar, în alte cazuri, aceste salti creează disfuncţii tonale. De exemplu, 
atunci când se exclude cabaletta lui Germont în La traviata, aria precedentă, Di Provenza 
il mar, il suol, în Re bemol major, va fi urmată abrupt de ultima replică a lui Alfredo, în 
Si bemol major, înainte de căderea cortinei. Deci, care ar fi soluția mai puţin „inoportună” 
tonal în acest context: trecerea abruptă spre Si bemol major, care este destabilizantă pentru 
ureche, sau să se transpună întregul final al actului în Re bemol major, tonalitatea în care 
s-ar încheia aria precedentă, astfel încât efectul sonor nedorit al salto-ului să fie „ascuns”? 
Modificarea partiturii, în varianta din urmă, ar fi mai mare, dar, în cazul acestui salto, 
efectul sonor ar fi mai puţin detectabil şi, deci, mai puţin frustrant pentru cunoscătorii în 
domeniu, prezenţi în sală. 


6 Chiar şi Luciano Pavarotti, în interpretarea sa de la Metropolitan, New York, din 1976, a tăiat acele replici 
solistice de dinaintea finalului, pentru a se putea pregăti pentru sunetul acut do? — pe care l-a ţinut cu coroană 
mult peste durata sa înscrisă în partitură (o altă tradiție operistică!), şi chiar şi așa publicul a izbucnit în aplauze 
furtunoase. Pentru referința audio, consultă: https://www.youtube.com/watch?v=OzcJcOZIDWE&ab_channel 
=TheKing%27sSingers. 

i Tradiția operistică a extinderii acutei finale dincolo de durata înscrisă în partitură — uneori chiar prin 
suprapunerea acesteia peste armonii cu care aceasta intră în disonanță în aparatul orchestral — este azi nu doar o 
simplă tradiție, ci o necesitate pentru solişti, dar mai ales pentru public, ca și interpretarea ariilor solistice cu 
acutele consfinţite de tradiție, mai înalte decât cele din partitură, și impuse de mari soliști de-a lungul timpului 
(astfel de cazuri celebre întâlnim în Rigoletto, La traviata, Lucia di Lammermoor şi alte capodopere ale 
genului), pentru ca soliştii să nu fie huiduiți la scenă deschisă, cu precădere în marile teatre de operă, dacă 
optează să interpreteze partitura come scritto (cu sunetele acute originale). 

8 Cabaletele era plasate imediat după ariile solistice ale aceluiași personaj, astfel că solistul era deja destul de 
extenuat vocal după încheierea ariei. Cu toate acestea, ele nu au fost niciodată considerate a fi opționale de către 
compozitorii de operă, ci dimpotrivă. Tradiţia a fost cea care, în cele din urmă, a permis soliștilor să excludă, în 
unele cazuri, cabaletele, în acord cu dirijorul de spectacol, pentru a menaja vocile acestora şi a asigura calitatea 
vocală pe toată durata spectacolului. Cf. Budden, „Cabaletta”. 

3.3. Redundanţa discursului muzical 


O altă cauză importantă a opțiunii pentru practicarea de salti o constituie redundanța 
partiturii. Se întâmplă adesea, în „reţeta” operei buffa a începutului de secol al XIX-lea, 
să se repete fragmente de 4, 8 sau chiar 16 măsuri, sau ca ritornele instrumentale să fie 
repetate la nesfârşit, precum o flaşnetă, ceea ce contribuie extensiv la monotonia 
discursului în timpul reprezentaţiei. Unele dintre aceste repetări sunt adorabile şi în mod 
riguros intenţionate de compozitor pentru a potenţa efectul comic, burlesc, chiar 
caricatural al situaţiilor sau personajelor, dar altele reprezintă un simplu reflex 
componistic al vremii, un ingredient muzical nelipsit în opera buffa. Acest tip de repetări 
muzicale devine obositor şi acestea sunt de multe ori tăiate din partitură, ceea ce 
contribuie în mod pozitiv la desfăşurarea alertă, în vervă, a acțiunii, dar şi la fluiditatea 
discursului muzical. Unele dintre aceste salti sunt operate în mod inspirat, dar excesul 
acestui procedeu poate duce la discontinuitatea simetriei formale intenţionate de 
compozitor (refrene, structurări de tip rondo sau cu ritornelă etc.). Întâlnim astfel de salti 
în special în opere de Gioachino Rossini şi Gaetano Donizetti. 


Fig. 2. Ştimă corală de sopran, copiată de mână în tuş, din Elixirul dragostei de Donizetti (actul 1, scena 1). 


°’ Proprietatea Bibliotecii Operei Naţionale Române din Cluj-Napoca. Astăzi, ştimele copiate de mână nu se mai 
folosesc. Ele sunt nepractice pentru coriști, iar operele nu se mai interpretează azi cu libretul tradus în limba 

În mod evident, astfel de salti nu contribuie masiv la scurtarea timpului estimativ de 
desfăşurare a spectacolului, de aceea ele ar trebui făcute cu un respect deosebit față de 
partitura originală, cu mult bun gust şi moderație, şi mai ales luând în considerare motive 
justificabile stilistic sau scenic. În aceste cazuri, riscul „ciopârţirii” excesive a textului 
muzical este semnificativ. 


3.4. Cerinţe speciale de tehnică de scenă sau în partitură 


Una dintre cele mai controversate categorii de salti rezidă în cerinţele înseși ale montării 
operei şi, respectiv, ale partiturii, fie în desfășurarea cronologică a tablourilor, fie la 
nivelul aparatului vocal-instrumental. Cerinţele speciale ale partiturii sunt cu precădere 
un factor agravant atunci când se montează un anumit titlu de operă. Ele ar putea include, 
spre exemplu, un ansamblu de alămuri din culise (aşa cum se întâmplă în cazul intrării în 
scenă a Regelui Filip al II-lea, în cunoscuta scenă a auto-da-fe-ului din finalul actului al 
doilea al operei Don Carlo de Giuseppe Verdi), sau instrumente exotice sau greu de 
obținut (cu tot cu instrumentiştii care să cânte la ele) în orchestră (tubele wagneriene, 
instrumente de percuție chinezești sau japoneze, în opere de Giacomo Puccini precum 
Madama Butterfly şi Turandot, clopote de biserică în Tosca, trompete egiptene în Aida 
de Giuseppe Verdi), sau chiar coruri duble sau triple, aşa cum prevăd partituri precum 
Cavalleria rusticana de Pietro Mascagni sau Aida de Giuseppe Verdi etc. Din nou, la 
Opera Naţională Română din Cluj-Napoca, proiectul unei premiere a operei Otello de 
Giuseppe Verdi s-a lovit de dificultatea unei scene a Desdemonei din actul al doilea 
(Dove guardi splendono raggi avvampan cuori), unde partitura prevedea, pe lângă corul 
mixt, un cor de copii, alături de interpreţi la mandoline şi chitare. Aproximativ 20 de 
pagini din reducţia de pian a acelei scene au fost în cele din urmă tăiate — în fapt, aproape 
întreaga scenă — şi opera a văzut, în cele din urmă, ridicarea cortinei. Ce este mai 
inoportun, în acest caz: un Otello incomplet, sau lipsa acestui titlu din repertoriul 
instituţiei? 


română, ci cu cel în limba originală. Totuși, exemplul evidenţiază practica de salto de text muzical redundant 
în acest tip de repertoriu. 

SCNIAVE 


POPOLO 


SCHIAYE 


Ra pos | sen te, 


ra. a tempa a 


FIPOLO 


Pa . ca_te, pie _ tà 


tens C ~i] 
re 13 
Fig. 3. Giuseppe Verdi, Aida, finalul actului al doilea (Marșul triumfal), ştimă de cor de femei. !? 


Un alt exemplu relevant îl constituie opera Aida de Giuseppe Verdi: trompetele 
egiptene sunt înlocuite frecvent cu trompete cromatice obişnuite în celebrul tablou al 
Marşului triumfal din finalul actului al doilea. Este un tablou masiv, monumental, de 
peste 40 de minute de muzică, implicând baletul, un cor triplu (sacerdoţii, poporul şi 
sclavii), alături de întreaga distribuţie a soliștilor. Dar majoritatea teatrelor de operă mai 
mici nu dispun de asemenea forțe corale impresionante, şi ce este un teatru de operă fără 
Aida în repertoriu, căci acest titlu reprezintă mândria supremă a oricărei instituţii de 
spectacol muzical? Din nou, ce este mai de nedorit: să nu ai această operă deloc în 
repertoriu, sau să faci un artificiu în partitura corală, astfel încât, vizual, cele trei grupuri 


10 Jbidem. 

distincte să fie detectabile, dar sonor, acestea să „împrumute” unele de la altele replici 
muzicale, prin cumulare vocală, cu riscul eludării unor replici (salto orizontal), atunci 
când este posibil? Este un compromis care se face adesea pentru a potenţa amplitudinea 
sonoră a ansamblului coral în teatrele de operă cu efective muzicale mai reduse, dar care 
țin, în mod ambițios, să aibă Aida în repertoriu. În exemplul de mai jos, se poate observa 
cum săgețile semnalizează alternanţa prin cumulare dintre replicile poporului (Popolo) şi 
cele ale sclavelor (Schiave), ca un fel de „slalom” în partitură, precum şi eludarea replicii 
poporului în care aceştia cer regelui eliberarea sclavilor etiopieni, căci linia melodică a 
sclavilor care imploră milă este mult mai importantă din punct de vedere muzical şi 
dramaturgic în acel moment al tabloului. În acest caz specific, strict din punct de vedere 
muzical, singurele note sacrificate sunt do! și la! într-un context armonic în Fa major (o 
omisiune minoră la corul de femei în contextul armonic asigurat de ceilalți participanţi la 
discursul muzical), sacrificiul mai mare fiind cel al textului (invocaţia Re possente! [Rege 
puternic!]). 

În opera Cavalleria rusticana de Pietro Mascagni, celebrul tablou de ansamblu Regina 
caeli necesită un cor pe scenă (reprezentând poporul din faţa bisericii) şi unul în culise 
(ministranţii, preoțimea şi cântăreții din biserică, la celebrarea misei de Paşte). Situaţia 
este aceeași: liniile melodice corale ale ambelor ansambluri sunt combinate, cu minimum 
de omisiuni posibil (salti orizontale, cu eliziuni de text), întreg corul este pe scenă, pentru 
întărirea efectului de monumentalitate a scenei, din cauza efectivului coral insuficient 
care nu permite divizarea ansamblului. Muzica este salvată integral, nu lipseşte nicio notă 
din partitură, dar efectul sonor antifonic al corului dublu este sacrificat. Este, totuşi, un 
sacrificiu minor, comparativ cu lipsa unui titlu precum Cavalleria rusticana din 
repertoriul instituției. 

Condiţiile tehnice impuse de scenă constituie o altă cauză a practicii de salto în 
partiturile de operă, cu toate că acestea sunt mai puţin frecvente. Să ne referim, spre 
exemplu, la opera Lucia di Lammermoor de Gaetano Donizetti, un alt titlu care nu ar 
trebui să lipsească din repertoriul oricărui teatru de operă care se respectă. În Scena 
turnului, din actul al treilea, aflăm în sfârşit că fratele Luciei, Enrico, este sfâşiat de 
remuşcări pentru că a forțat-o pe aceasta să se căsătorească împotriva voinţei inimii ei cu 
Arturo, şi nu cu iubitul ei, Edgardo, pentru a salva familia. Această scenă se află exact 
între Scena nunţii şi celebra Scenă a nebuniei, care, ambele, se petrec în același decor 
scenic. Să scoţi cu totul această scenă — strategie care evită o schimbare de decor în 
mijlocul actului, doar pentru ca acesta să fie schimbat la loc pentru Scena nebuniei — poate 
fi o soluţie rezonabilă: reduce costurile unui întreg decor pentru scena respectivă (care, în 
plus, este folosit pe scenă pentru doar câteva minute), dar şi durata estimativă a întregului 
spectacol, unde timpul excesiv dedicat schimbărilor de decor în spatele cortinei tinde să 
fragmenteze desfăşurarea acţiunii şi acumularea tensiunii dramatice. În schimb, lipsa 

acestei scene îl văduveşte pe Enrico de o faţetă importantă a umanităţii caracterului său: 
nevoia de absolvire a păcatului său, datorată regretului sincer pe care îl simte. Scena 
turnului este, din păcate, de multe ori tăiată în întregime, transformându-l pe Enrico într- 
un personaj crud şi lipsit de inimă, şi plasând, în mod nefericit din punct de vedere 
dramaturgic, prea aproape în timp Scena nunții de Scena nebuniei Luciei. 


4. Cine realizează „tăieturile” în partitură? 


Cea de a doua întrebare pe care o naşte acest subiect se referă la persoana responsabilă de 
realizarea acestor salti în partiturile de operă. La începuturile acestui gen, compozitorul 
însuşi era cel care realiza aceste modificări, în procesul pregătirii premierei şi, uneori, 
chiar după premiera spectacolului. Ei erau cei care adaptau partitura la nevoile scenei, 
reglau durata spectacolului, adăugau sau eliminau anumite numere muzicale. Să scrii 
dramaturgie muzicală pe portativ, imaginându-ţi, doar, ce efect va avea când va fi pusă în 
scenă, determină o percepţie diferită asupra curgerii timpului şi tensiunii dramatice, 
comparativ cu percepţia propriu-zisă, în timp real, a curgerii spectacolului. Dar ce e de 
făcut atunci când compozitorul nu mai e disponibil pentru a face el însuşi aceste 
modificări, care, în mod sigur, ar aduce un beneficiu progresiei intensității dramatice şi 
unei mai autentice curgeri a timpului în interpretarea scenică a operei sale? Dirijorii, 
regizorii şi chiar interpreții şi-au asumat, de-a lungul timpului, această responsabilitate. 

Aşa cum aminteam şi mai sus, primadonele secolului al XVIII-lea înlocuiau, de multe 
ori abuziv, arii întregi din partitura originală cu altele!!, mai adecvate ambitusului şi 
coloraturii vocilor lor: alte tonalități, altă limbă în care erau scrise, alt conţinut, alt 
compozitor! Conta prea puţin pentru ele, iar compozitorul nu avea vreun cuvânt de spus 
în această privință. Spre finalul epocii baroce, opera venețiană devenise o colecţie de 
cadenţe de bravură şi atletism vocal din ce în ce mai îndepărtate de partitura originală 
furnizată de compozitor. Soliştii intrau pe scenă, îşi interpretau aria, încheind-o glorios 
cu o piruetă amplă, pentru ca spectaculosul costum să poată fi admirat, iar apoi părăseau 
scena cu o postură eroică. Nicio preocupare pentru subiectul operei, pentru transmiterea 
de sentimente şi trăiri autentice sau expresivitate corporală pe scenă, nicio interacțiune 
reală între personaje. 

Mai târziu, compozitorii au început să adapteze opere din trecut pentru gustul 
publicului prezentului lor, aşa cum Hector Berlioz a procedat cu versiunea vieneză a 
operei reformatoare a lui Gluck, Orfeo ed Euridice, pentru publicul parizian. În acest 
proces, el a rescris de fapt întreaga partitură.!? Gluck însuşi făcuse același lucru, atunci 


11 Poriss, „Introduction”, 13. 
12 Fauquet, „Preface”. 

când a adaptat, în 1774, versiunea originală a aceleiași opere, scrisă cu 12 ani mai 
devreme pentru premiera pariziană (adăugând arii de bravură, numere de balet, adaptând 
rolul lui Orfeo pentru voce de tenor etc.).! Așa au procedat şi compozitori precum 
Vincent d'Indy şi Paul Hindemith, în secolul XX, atunci când au prezentat versiuni 
adaptate de către ei ale Orfeului lui Monteverdi. 

Compozitori emblematici de operă, precum Verdi şi Puccini, sunt cunoscuţi pentru 
opinia lor cu privire la modificările aduse partiturilor lor, şi mai ales la salti, pe care le 
considerau inoportune. Puccini, de exemplu, şi-a adaptat în mod repetat partiturile de 
operă, tăind el însuşi fiecare notă (şi uneori arii întregi, doar pentru a le introduce la loc 
ulterior!) pe care le-au considerat nenecesare sau care i se părea că frânează desfăşurarea 
acţiunii sau tensiunea dramatică. În această lumină, să faci salti suplimentare în aceste 
partituri ar trebui să fie astăzi un demers de neimaginat. Însă cum procedezi cu un 
interminabil spectacol de Don Carlo, care deja supravieţuieşte în multiple versiuni, toate 
create de compozitorul însuşi, care nu mai trăiește? Răspunsul este destul de evident: 
majoritatea acestor salti sunt azi „croite” de dirijori, în colaborare cu regizorii de operă, 
fiecare salto servind unuia sau mai multora dintre scopurile discutate mai sus. Le revine 
lor, deci, responsabilitatea importantă să opereze aceste tăieri conform experienței lor 
muzicale şi scenice, şi mai ales bunului gust şi înţelepciunii lor creative. 


5. Cum ajung salti să devină tradiţie operistică? 


Ultima dintre întrebările pe care le ridică cercetarea de față se referă la modalităţile prin 
care tipurile de salto discutate ajung să intre în tradiţia operistică şi devin normă. Unele 
dintre cele mai importante motive care stau la baza acestui proces includ influența 
imprimărilor audio în practica de spectacol, imprimări care fac pagini celebre din opere 
(arii precum La donna è mobile, Caro nome, Nessun dorma, O, mio babbino caro) din ce 
în ce mai accesibile publicului larg şi, mai ales, celui care nu vizitează adesea sălile de 
operă. Contribuie, de asemenea, şi interpretarea în concert a acestui repertoriu, ca şi 
transmisiunile radio/TV. Asemenea adaptări presupun de multe ori tocmai extragerea 
acestora din partitura de operă şi modificarea lor pentru interpretarea de sine stătătoare. 
Acest lucru se realizează prin eludarea unor replici corale (ca în celebra arie a lui Mefisto, 
Le veau d'or, din opera Faust de Charles Gounod, unde ritornelele corului — Er Satan 


13 Howard, „Orfeo and Orphée”. 

14 Puccini însuşi a tăiat din partitură, înaintea premierei, arii precum Vissi d’arte, din Tosca (actul al doilea) și 
Sola, perduta, abbandonata, din Manon Lescaut (actul al patrulea). Simţea că tensiunea dramatică la care se 
ajunsese cu acțiunea este întreruptă de aceste arii. A fost convins să le reintroducă totuși în spectacol înainte de 
premieră și au devenit unele dintre cele mai celebre arii ale sale, şi din toată istoria operei. Cf. Scherr, „Editing 
Puccini”s Operas. The Case of ‘Manon Lescaut””, 62. 

conduit le bal! — sunt excluse, fiind interpretate doar de orchestră, sau în Habanera din 
Carmen de Georges Bizet, unde, din nou, intervenţiile corului sunt excluse) sau ale altor 
personaje care intervin episodic în arie în versiunea originală, prin modificarea 
tempourilor, sau prin „fabricarea” unor acorduri finale, dacă aria continuă neîntrerupt spre 
numărul muzical următor în partitura originală (ca în celebra arie Nessun dorma din 
Turandot de Puccini), dar şi multe alte modificări şi adaptări. 

Pe măsură ce muzica de operă pătrunde pe scena noilor tehnologii, ea devine din ce 
în ce mai accesibilă, mult dincolo de spaţiul sacru al sălilor de spectacol, acest repertoriu 
de arii şi coruri celebre infiltrându-se în cultura de masă. La începuturile tehnologiei 
imprimării audio, arii de operă celebre erau înregistrate pe discuri de vinil de 78 mm, care 
permiteau, pe fiecare faţă, aproximativ trei minute de muzică. Astfel, aceste arii erau 
riguros selectate şi adaptate pentru a încăpea” pe discurile de vinil. Cu timpul, acele 
versiuni imprimate au devenit standardul interpretativ şi, în consecință, interpretări 
celebre, unice, ale marilor solişti de operă au fost „copiate” de generaţiile mai tinere de 
cântăreţi. De asemenea, interpretarea ariilor în concert a contribuit la modificarea 
partiturilor originale — un nou instrumentar de tehnici şi practici ale modificării 
partiturilor, dar care au impus noi şi noi tradiţii interpretative, regăsibile ulterior în 
spectacolele de operă. Odată cu evoluţia tehnologiei, suportul audio pe CD a făcut în 
sfârşit posibilă imprimarea integrală a partiturilor de operă, declanșând un nou trend către 
interpretarea cât mai autentică a partiturilor, fapt ce avea să îşi lase amprenta asupra 
practicii moderne a spectacolului de operă. 


Concluzii 


De-a lungul istoriei practicii de spectacol, modificări şi adaptări ale partiturilor originale, 
precum înlocuiri sau salti, au reprezentat dintotdeauna un fapt al realităţii. Scopurile şi 
cauzele sunt multiple şi multe dintre acestea sunt justificate şi chiar necesare. Unele dintre 
cauze includ cerinţe speciale sau limitări impuse de partitură, altele depind de evoluţia 
gustului și a percepției despre interpretarea operistică de-a lugul timpului. Tendinţa 
actuală este aceea de a păstra cât mai mult posibil din partitura originală, datorită 
interesului crescând pentru partituri de operă din perioada secolelor XVIII-XIX, scoase 
la lumină în ultimele decenii, dar şi impactului imprimărilor audio integrale asupra 
spectacolului de operă live. Ţelul principal îl constituie, în fapt, păstrarea autenticităţii şi 
respectarea acurateţii stilistice în interpretarea operistică, dar şi depăşirea dificultăților 
impuse de partitură sau de tehnica de scenă din teatre de operă mai mici, şi adaptarea 
spectacolului de operă pentru un public specific sau, în zilele noastre, pentru unul 
pragmatic din punct de vedere al timpului. 

Atunci când salti sau alte modificări ale partiturii sunt necesare sau condiționate de 
diverşi factori, o atenţie deosebită este cerută în procesul de tăiere şi relipire a materialului 
muzical, pentru a evita destabilizarea sau „rănirea” partiturii. În acest sens, tăieturile, 
realizate azi doar de dirijori, în strânsă colaborare cu regizorii, atunci când scena necesită 
acest lucru, trebuie făcute în așa fel încât să nu întrerupă desfăşurarea acțiunii, fluența 
discursului muzical sau să perturbe parcursul tonal şi formal al muzicii şi dramaturgiei. 
Unele dintre aceste salti devin „sfântă tradiţie”, cu precădere atunci când dirijori sau 
interpreţi celebri le adoptă în producţii de la marile teatre de operă. Practica de salto în 
partiturile de operă este încă şi azi o necesitate, şi probabil că va continua să rămână una 
acceptată şi în viitor, atât timp cât reuşeşte să evite abuzul, generând efecte nedorite. 

Modificările din partiturile de operă (o practică altfel de neimaginat în orice alt gen 
muzical, poate doar cu excepţia baletului) mărturisesc despre cauze şi efecte de-a lungul 
secolelor, pendulând permanent între tradiţie și autenticitate, într-o bătălie nesfârșită 
pentru fiecare notă muzicală pe câmpul de luptă al genului de operă. 

